b'\n_START_ARTICLE_\nHanul Trei Iazuri\n_START_PARAGRAPH_\nHanul Trei Iazuri este un han turistic cu restaurant, minihotel \xc8\x99i teren cu c\xc4\x83su\xc8\x9be de \xc3\xaenchiriat la nord de satul Micl\xc4\x83u\xc8\x99eni (jude\xc8\x9bul Ia\xc8\x99i)._NEWLINE_Hanul se afl\xc4\x83 la o distan\xc8\x9b\xc4\x83 de 59 kilometri de municipiul Ia\xc8\x99i, \xc3\xaentr-o curb\xc4\x83 str\xc3\xa2ns\xc4\x83 aflat\xc4\x83 de-a lungul Drumului European 583 (Ia\xc8\x99i-Roman). Hanul se afl\xc4\x83 pe marginea unuia dintre cele trei iazuri, care au dat denumirea de Trei Iazuri acestei zone._NEWLINE_Hanul, care dateaz\xc4\x83 din perioada comunist\xc4\x83, este trecut pe lista majorit\xc4\x83\xc8\x9bii lucr\xc4\x83rilor unde sunt prezentate traseele turistice din jude\xc8\x9bul Ia\xc8\x99i. Printre lucr\xc4\x83rile turistice \xc3\xaen care este men\xc8\x9bionat este Rom\xc3\xa2nia. Ghid turistic (Ed. Sport-Turism, Bucure\xc8\x99ti, 1983), unde este trecut ca un punct de popas pe traseul Ia\xc8\x99i-Roman-Bac\xc4\x83u. De asemenea, este men\xc8\x9bionat \xc8\x99i \xc3\xaen lucrarea Tradi\xc8\x9bii ale ospitalit\xc4\x83\xc8\x9bii rom\xc3\xa2ne\xc8\x99ti. Prin hanurile Ia\xc8\x99ilor (Ed. Sport-Turism, Bucure\xc8\x99ti, 1989), unde este trecut \xc3\xaen lista cu "hanurile \xc8\x99i popasurile turistice moldovene\xc8\x99ti, care duc mai departe, \xc3\xaen contemporaneitate, tradi\xc8\x9biile unei amabile primiri \xc8\x99i ospe\xc8\x9bii moldave" .'